- Hold din kæft! Du er en taber, og med det mener jeg, at du intet har vundet. Sådan lyder de hårde ord fra Aalborg Pirates-profilen Anders Overmark i en opdatering på hans private Twitter-profil . Ordene er rettet mod Frederikshavn White Hawks-direktør Henrik Andersen, efter direktøren i et interview med Nordjyske har sagt, at han ikke ser topholdet Aalborg Pirates som et mesterhold i isligaen. Den udtalelse har i den grad fået Anders Overmark op i det røde felt. På sin private Facebook-profil linker han til artiklen og skriver følgende om Henrik Andersen: - Okay, helt i orden Frederikshavnerfjols! Du burde næppe udtale dig om, hvem der vinder og ikke gør! 1. Du har aldrig vundet og ved ikke, hvad det kræver af et hold! 2. De sidste 3-4 år har I sagt hvert år, I ville vinde, og hvad er det blevet til? Nå ja, et stort fedt 0! TV2 Nord har efterfølgende været i kontakt med Henrik Andersen for at få hans syn på Anders Overmarks verbale lussing. - Jeg vil sige, at vi er på så lavt et plan, at det vil jeg ikke kommentere på, siger Henrik Andersen. Anders Overmark, der har vundet fem mesterskaber i alt med henholdsvis Herning og Sønderjyske, kom til Aalborg Pirates før denne sæson. Han forsvarer sin hårde tone rettet mod direktøren. - Det er hårdt meldt ud, men ordet fjols dækker over en person, der ikke besidder nogle kundskaber på et område, siger han til TV2 Nord. - En af mine pointer er, at manden har haft en af de største pengepunge, uden at det har ført stort set intet med sig. Men kan du forstå, hvorfor dit udbrud virker meget voldsomt? - Min retorik er måske lidt andersledes. Jeg er vestjyde og opvokset med at sige min meninger. Så er der heller ikke tvivl om, hvad jeg mener. - Tonen er hård og konsekvent, men det er lige så meget for at skabe rav i gaden. Jeg har den røde trøje på, og der er ikke et hold, vi hader mere end Frederikshavn. Aalborg Pirates-direktør Thomas Bjuring erkender dog, at Anders Overmarks tone er for hård for over Frederikshavn White Hawks-direktøren. - Vi har måske en spiller, der er gået lidt for langt, men omvendt er det godt med lidt rav i gaden. Men jeg opfordrer selvfølgelig til  enhver tid, at tonen bliver holdt pæn. - Anders er en person, der er meget ligefrem. Jeg er sikker på, at Henrik tager det her med et smil. - Vi elsker at hade hinanden, men Henrik og jeg har et fantastisk samarbejde. Vi vil ikke kunne undvære hinanden. Aalborg Pirates har efter 11 kampe hentet 29 point, mens Frederikshavn White Hawks ligger på en fjerdeplads med 19 point efter 10 kampe.
Aalborg Pirates-spilleren Anders Overmark langer kraftig ud efter Frederikshavn White Hawks-direktør Henrik Andersen, efter direktøren har udtalt, han ikke ser Aalborg Pirates som et mesterhold.